FNS ออกหุ้นกู้ 100 ลบ.อายุ 5 ปี ดอกเบี้ย 4.80% ขาย 2-11 ต.ค.นี้
FNS ออกหุ้นกู้ 100 ลบ.อายุ 5 ปี ดอกเบี้ย 4.80% ขายให้สถาบัน-นักลงทุนรายใหญ่ 2-11 ต.ค.นี้ หวังนำเงินไปลงทุนในการขยายธุรกิจ
29 ก.ย. 2560

บริษัท ฟินันซ่า จำกัด (มหาชน) หรือ FNS เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้บริษัท ครั้งที่ 2/2560 มูลค่าไม่เกิน 100 ล้านบาท อายุ 5 ปี ครบกำหนดไถ่ถอนปี พ.ศ.2565 อัตราดอกเบี้ยคงที่ร้อยละ 4.80 ต่อปี ชำระดอกเบี้ยทุกๆ 3 เดือนตลอดอายุหุ้นกู้
โดยเสนอขายให้กับผู้ลงทุนสถาบัน และ/หรือผู้ลงทุนรายใหญ่ ในระยะเวลาเสนอขายตั้งแต่วันที่ 2-11 ต.ค. 60 ผ่าน บล.ฟินันซ่า ซึ่งเป็นผู้จัดจำหน่ายหุ้นกู้
ทั้งนี้ บริษัทมีวัตถุประสงค์การใช้เงินในการออกหุ้นกู้ครั้งนี้เพื่อรองรับการขยายธุรกิจของบริษัท และ/หรือเพื่อการลงทุนของบริษัท
ขณะที่ บริษัท ฟิทช์เรทติ้ง (ประเทศไทย) จำกัด จัดอันดับเครดิตภายในประเทศระยะยาวของผู้ออกตราสารหนี้ที่ BBB-(tha) แนวโน้มอันดับเครดิตมีเสถียรภาพ เมื่อวันที่ 21 ก.ค.60